उपर्युक्त जिन चौरासी लाख प्रकार की योनियों का वर्णन है, उन योनियों की प्राप्ति कर्म एवं संस्कारों के आधार पर होती रहती है। जिसका जैसा कर्म एवं संस्कार होता है उसको वैसी ही योनि की प्राप्ति होती है। अर्थात “जैसी करनी, वैसी भरनी” इन योनियों के अन्तर्गत ही मानव शरीर भी एक योनि ही है परन्तु उसकी प्राप्ति मात्र कर्म एवं संस्कारों पर ही आधारित नहीं रहती है। यह जीव लाखों-लाखों योनियों में भ्रमण करते हुये पुण्य की पूँजी (राशि) हो जाता है, तत्पश्चात प्रभु की जब अहैतुकी कृपा होती है तब सूक्ष्म शरीर रूपी जीव को स्थूल मानव शरीर की प्राप्ति होती है। चौरासी लाख योनियों में यह योनि एक प्रकार से जीव के लिए परीक्षा की योनि होती है। जिस प्रकार एक विद्यार्थी 364 दिन जब पढ़ लेता है तो उसको अपनी कक्षा से उत्तीर्ण (मुक्त) होने के लिए 1 दिन का उसको परीक्षा का अवसर मिलता है, ठीक उसी प्रकार सूक्ष्म शरीर यानि जीव को जब वह 83,99,999 तिरासी लाख निन्यानबे हजार नौ सौ निन्यानबे योनियों में भ्रमण कर लेता है तब उसे इन योनियों से मुक्त (उत्तीर्ण) होने के लिए मनुष्य योनि का अवसर मिलता है। जिस प्रकार अपनी कक्षा से उत्तीर्ण होने के लिए परीक्षा अत्यावश्यक होती है, ठीक उसी प्रकार जीव को इस जनम-मरण के विधान से मुक्त होने के लिए मनुष्य योनि अत्यावशक होती है। इतना ही नहीं, मनुष्य योनि के सिवाय अन्य शरीरों में मुक्ति हो ही नहीं सकती। हालाँकि अपवाद स्वरूप जटायु आदि को मुक्ति गिद्ध योनि में ही मिल गई थी परन्तु यह तब हुआ जब जटायु ने मनुष्य जैसा कार्य अर्थात सीता जी को छुड़ाने हेतु अपने स्थूल शरीर की जरा सी भी परवाह नहीं की। अतः उसके त्याग को देखते हुये परमात्मा के अवतार रूप श्री राम जी ने अपनी विशेष कृपा पात्र बनाकर उद्धार (मुक्त) कर दिया था परन्तु इससे यह सिद्धांत नहीं बना कि जीव को अन्य योनियों में भी मुक्ति मिल सकती है। यह सिद्धांत कि मुक्ति जब भी मिलेगी तब मनुष्य योनि में ही मिल सकती है अन्य योनियों में नहीं, यह सिद्धांत आज भी उसी तरह स्थिर है और आगे भी रहेगा । जनम-मरण का चक्र तब तक लगा रहता है जब तक कि परमतत्त्वम् रूप परमात्मा अपने परमधाम से भूमण्डल पर अवतरित होकर धारण करने वाले शरीर जो अवतारी कहलाता है, का कृपा-पात्र बनकर मुक्ति हेतु स्वीकार नहीं कर लिया जाता।